АҞӘА, ԥхынгәы 27 – Sputnik. Ареспублика Ҭаҭарсҭан аҟынтәи дшыхынҳәыҵәҟьаз еиԥш, атәыла Ахада Рауль Ҳаџьымбеи Ашәарҭадаратә хеилак амаӡаныҟәгаҩ Муҳамед Кьылбеи амчратә органқәа рхадацәеи алархәны изаамҭанытәим аилацәажәара мҩаԥыргеит ҳәа аанацҳауеит атәыла ахада иофициалтә саит.
"Атәыла ахада иҟынӡа инаган ԥхынгәы 25 рзы аҭыԥ змаз, Аҳәынҭқарратә шәарҭадаратә маҵзура аусзуҩцәа злахәыз ахҭыс", — ҳәа аҳәоит аацҳамҭаҟны.
Атәыла ахада адҵа ҟаиҵеит ахара зду еилкааны аҭакԥхықәра рақәыршәаразы иахәҭаны иҟоу аусмҩаԥгатәқәа зегьы еиҿыркаарц.
Ари анапынҵа шынарыгӡо азы ахылаԥшра инапы иануп Ашәарҭадаратә хеилак амаӡаныҟәгаҩ Муҳамед Кьылба.
Рауль Ҳаџьымба хадас дызмаз Аԥсны Аҳәынҭқарра аделегациа Казан иҟан ԥхынгәы 23-26 рзы.
Атәыла ахада иусутә визит аан дымҩаԥыргон Иусбарҭа анапхгаҩы Асҭамыр Ҭаниа, аԥыза-министр ихаҭыԥуаҩ Дмитри Сериков, атәыла ахада иабжьагаҩ Амиран Лагәлаа.